TARYBOS REGLAMENTAS (EB) Nr. 1296/2004
2004 m. liepos 12 d.
leidžiantis perkelti tekstilės ir aprangos gaminių, kurių kilmės šalis yra Vietnamo Socialistinė Respublika, kiekybinius apribojimus
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
kadangi:
(1)
1992 m. gruodžio 15 d. Europos bendrija ir Vietnamo Socialistinė Respublika parafavo Susitarimą dėl prekybos tekstilės ir aprangos gaminiais (1), kuris buvo patvirtintas Sprendimu 96/477/EB (2). Šis Susitarimas buvo paskutinį kartą iš dalies keistas Pasikeitimu laiškais tarp Europos bendrijos ir Vietnamo Socialistinės Respublikos, parafuotu 2003 m. vasario 15 d. ir laikinai taikomu nuo 2003 m. rugsėjo 10 d. (3).
(2)
Vadovaujantis minėto Susitarimo 9 straipsnio nuostatomis tam tikri kiekybiniai apribojimai, nepanaudoti einamaisiais metais, gali būti perkelti į kitus metus.
(3)
Atsižvelgiant į kvotos padidinimą, numatytą 2003 m. vasario 15 d. Pasikeitime laiškais, 2003 m. rugsėjo 10 d. Vietnamo Socialistinė Respublika pateikė prašymą nepanaudotus 2003 m. padidintų kvotų kiekius perkelti į 2004 kvotos metų kiekybinius apribojimus.
(4)
Vietnamo ir Bendrijos operatoriai tik iš dalies galėjo pasinaudoti 2003 m. padidintomis kvotomis, ir todėl nepanaudotą tų papildomų kiekių dalį reikėtų perkelti į 2004 kvotos metų kvotų lygį,
PRIĖMĖ ŠĮ REGLAMENTĄ:
1 straipsnis
Leidžiama į 2004 kvotos metus perkelti kiekybinius tekstilės prekių, kurių kilmės šalis yra Vietnamo Socialistinė Respublika, apribojimus tiek, kiek numatyta šio reglamento priede.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 12 d.